Així definim el projecte Tapla, així ens definim nosaltres mateixos
Industrias Tapla som una empresa familiar, catalana, amb 51 anys al mercat dissenyant i produint flocats per a diferents sectors, embalatge, tapisseria, confecció, etc., i actualment enfocats al sector de l'automòbil.
L'any 2003 una suma de factors ens va portar a patir la crisi més forta que havíem patit mai dins la nostra trajectòria, però, alhora, l'instint de supervivència ens va portar la millor oportunitat de reinventar-nos i ho vam fer fent el que sabíem fer, el flocat.
Teníem el producte, el projecte, el mercat —l'automobilístic—, i ens ho vam creure fins que el mateix sector ens va fer veure que per molt que el nostre producte fos competitiu i tingués oportunitats dins del sector, la nostra empresa estava molt lluny de poder ser inclosa com a proveïdor d'un mercat tan exigent.
Un cop fort i una cura d'humilitat van ser necessaris per emprendre el camí que avui ens ha portat a ser el que som, i el fonament del nostre nou projecte va ser el treball amb valors, amb responsabilitat social empresarial.
Sense més, vam canviar; quan el que et queda és mirar endavant, el primer que veus són les persones, el teu equip humà, llavors tot comença a girar de nou.
Vam començar a comunicar, a fer que tothom en formés part i que se sentís implicat, vam escoltar tothom i és fascinant com cada persona, en el seu procés, en el seu lloc de treball, es converteix en el millor expert, i com això et pot ajudar.
La comunicació és una de les grans eines per a la motivació, amb aquest pas va arribar l'eina més potent que pot tenir una organització, la confiança, la confiança entre totes les persones i en totes les direccions; això ens va portar a l'autogestió d'equips, i cada dia que passava ens sentíem més forts.
Érem un equip fort i motivat que va treballar i va creure en la nova oportunitat que teníem davant.
En set mesos i amb l'ajuda de tothom vam aconseguir implantar un sistema de gestió i certificar-lo sota la norma ISO 9001 i, lluny de cometre aquest repte com una càrrega de feina i responsabilitat, ho vam fer des de l'oportunitat, ja podíem optar a subministrar els nostres productes al mercat que ens va obrir les portes de la nova Tapla.
Avui dia tenim les certificacions ISO 9001, IATF 16949, de gestió de qualitat i ISO 14001, de gestió mediambiental.
Hem fet un treball d'RSE i hem integrat la prevenció de riscos laborals dins del nostre sistema de gestió més enllà de l'obligat compliment.
Encara aprenem cada dia del nostre equip humà, dels clients, dels proveïdors, de les entitats, i entenem cada pas com una oportunitat de ser millors, de ser una empresa competitiva però amb la bandera dels valors.
La felicitat no la porten només els objectius complerts, sinó com ens sentim mentre els aconseguim.
Igualtat, salut i benestar, sostenibilitat, justícia social, medi ambient, retenció de talent.
El treball amb valors no és només per a grans projectes i grans empreses, és responsabilitat de totes les organitzacions i de cadascuna de les persones que les formen.
Els valors els han d'impulsar els propietaris i directius seguits per cadascun dels membres de les organitzacions; ningú no en queda fora.
Els horaris racionals i les jornades compactades afavoreixen la conciliació i beneficien les persones i l'empresa.
Un còmput d'hores anuals repartides en jornades de dilluns a dijous en processos productius que requereixen inversió de temps en preparació de maquinària genera benestar per als treballadors, estalvia recursos naturals i permet guanyar productivitat.
Treballar amb una bossa d'hores autogestionada per les persones permet que es puguin assolir a temps les feines i genera responsabilitat i un clima de confiança dins l'organització.
Personalitzar necessitats, formar per igual tota la plantilla, impulsar la participació en projectes solidaris, donar suport a l'esport i a qui el vulgui practicar, compartir coneixement, donar oportunitats laborals, sortejar els obsequis de campanya que arriben a l'empresa, impulsar cultura de gestió mediambiental, crear protocols i procediments dins l'organització —més enllà dels obligatoris— amb els quals les persones rebin suport i se sentin protegides, treballar amb una gestió transparent i digna... genera retenció de talent.
Són moltes les eines, petites i grans, que ens poden ajudar a fer el canvi cultural dins la nostra organització.
Nosaltres les vam començar a treballar en un moment de supervivència i va ser el nostre millor moment.
Ara ja en som addictes i en volem més.
Ens esforcem per ser competitius i per guanyar quota de mercat com una necessitat de continuïtat de projecte, però cada pas que es fa, es fa sota els ulls de la responsabilitat social empresarial.
El nostre missatge és que no importa quina és la mida de l'empresa ni les circumstàncies, perquè es pot, sí que es pot.
"Treballem la competitivitat des dels valors i la responsabilitat social empresarial".